31995R2626
L 269/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2626/95 НА КОМИСИЯТА
от 10 ноември 1995 година
за изменение на Регламент (ЕИО) № 1014/90 относно установяване на подробни правила за определянето, описанието и представянето на спиртните напитки
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 1576/89 на Съвета от 29 май 1989 г. относно установяване на общи правила за определянето, описанието и представянето на спиртните напитки (1), последно изменен с Акта за присъединяване на Австрия, Финландия и Швеция, и по-специално член 1, параграф 4, точка i), 1, буква б) и член 15 от него,
като има предвид, че член 6 от Регламент (ЕИО) № 1014/90 на Комисията от 24 април 1990 г. относно установяване на подробни правила за определянето, описанието и представянето на спиртните напитки (2), последно изменен с Регламент (ЕО) № 1712/95 (3), повиши максималното съдържание на метилов алкохол в някои плодови спиртни напитки (eau-de-vie) на 1 500 грама на хектолитър алкохол при 100 обемни %, при условие че се направи оценка на прилагането на тази разпоредба от Комисията въз основа на задълбочено проучване относно това, дали максималното съдържание на метилов алкохол може да бъде намалено;
като има предвид, че проучването, извършено от Комисията, показа, че е възможно да се намали максималното съдържание на метилов алкохол до нива, близки до нивата, определени за плодовите спиртни напитки (eau-de-vie) с Регламент (ЕИО) № 1576/89, въпреки че подобно намаление би било трудно, особено за малките дестилерии, които не разполагат с необходимите технически и финансови средства, за да отговорят бързо на изискването за намаляване на максималното ниво; като има предвид, че би било препоръчително от съображения, свързани със здравето, да се намали съдържанието на метилов алкохол във всички плодови спиртни напитки (eau-de-vie) до възможно най-ниски нива; като има предвид, че поради това се предлага да се въведе постепенно и поетапно ново максимално ниво на съдържанието на метилов алкохол в плодовите спиртни напитки (eau-de-vie), посочени в член 6 от Регламент (ЕИО) № 1014/90;
като има предвид, че са необходими преходни мерки с цел да се разреши продажбата на продукти, бутилирани преди влизането в сила на новото максимално съдържание на метилов алкохол;
като има предвид, че мерките, предвидени в настоящия регламент, са в съответствие със становището на Изпълнителния комитет по спиртните напитки,
ПРИЕ НАСТОЯЩИЯ РЕГЛАМЕНТ:
Член 1
Член 6 от Регламент (ЕИО) № 1014/90 се изменя, както следва:
1.
Параграф 2 се заменя със следното:
„2. Максималното съдържание на метилов алкохол в плодовите спиртни напитки (eau-de-vie), произвеждани от плодовете, изброени в параграф 1, е:
-
1 350 грама на хектолитър алкохол при 100 обемни % - от 1 януари 1998 г., и
-
1 200 грама на хектолитър алкохол при 100 обемни % - от1 януари 2000 г., с изключение на напитките, произвеждани от „Williams pears“ (Pyrus communis Williams).“
2.
Добавя се следният параграф 3:
„3. Продуктите на Общността и от внос, посочени в параграф 1, бутилирани преди 1 януари 1998 г. или, в зависимост от случая, преди 1 януари 2000 г., които отговарят на правилата за съдържанието на метилов алкохол, влезли в сила преди тези дати, могат да бъдат продавани, пускани в обращение и изнасяни до изчерпване на запасите.“
Член 2
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 ноември 1995 година.